Jalolobodda ahvol og'irligicha qolmoqda, o'zbeklar chetdan yordam kutmoqda
BMT tinchlik posbonlarimi, Kollektiv Xavfsizlik Shartnomasi Tashkiloti kuchlarimi, Rossiya qo’shinimi, aralashmasa, bu narsa to'xtamaydi
Jalolobod shahri va uning atrofidagi qishloqlarda vaziyat nisbstan tinch ekani aytilmoqda, ammo odamlar og’ir ahvolda. Suzoq qishlog'idan Alisher ismli fuqaroning tasvirlashicha, komendantlik soati e'lon qilinganiga qaramay ko'chalarni hamon qirg'iz to'dalar kezib yuribdi va harbiylar biror chora ko'rayotgani yo'q. 7-8 kilometr narida, O'zbekiston bilan chegarada minglab aholi madad kutib o'tiribdi. Issiq va ochlikdan holdan toyib, kasal bo'lib qolganlar talay. Jaloloboddan o'zini Olimjon deb tanishtirgan suhbatdoshimiz "Qirg’izlarga qurolni hukumat odamlarining o’zi bergan" deya da’vo qiladi. "Qirg'izistonning kuch strukturalari o'zbeklarga to'g'ridan-to'g'ri o't ochayapti. Bu men shaxsan "genotsid" deb qabul qilaman, chunki hammayoqda "sartlarga o'lim", "sartlarning eti, go'shti bir so'm" degan yozuvlarni ko'rasiz. Hukumat o'z qurol-aslahasini hech qachon xalqqa tarqatib bermaydi, lekin bu yerda askarlar qo'lida bor narsasini o'zlari topshirgan". Bishkekdan o’zbek sharhlovchi To’lqin Umuraliyev fikricha o’zbeklarga nisbatan zo’ravonliklarni to’xtatishning yagona yo’li hozir chetdan qo’shin olib kirish. “Qirg’iziston hukumati qo’lidan hech narsa kelmasligini ko’rsatdi. Qirg’izistonning na armiyasi, na maxsus kuchlari ishni eplay oldi. Shuning uchun bu Birlashgan Millatlar Tashkiloti tinchlik posbonlari bo’ladimi, xoh bu Kollektiv Xavfsizlik Shartnomasi Tashkiloti kuchlari bo’ladimi, yo Rossiya armiyasi bo’ladimi, uchinchi tomon aralashmasa, bu narsa to’xtamaydi”. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.